སྔོན་གྱི་བྱ་བ་ཁག་ལ་སྤྱི་བསྡོམས་དང་མ་འོངས་པའི་ལས་ཕྱོགས་ལ་འཆར་གཞི་བཀོད་པའིལོའི་ཡུལ་ཤུལ་ཁུལ་གངས་ལྗོངས་གེ་སར་རིག་གནས་མཐིལ་གྱི་ལོ་ཚོགས་དེ་མཇུག་རྫོགས་རྗེས།༼སྤྱི་བསྡོམས་དང་འཆར་འགོད།རེ་ལྟོས༽ཞེས་བརྗོད་གཞི་བྱས་པའི་གེ་སར་རིག་གནས་གླེང་སྟེགས་སྤེལ།གླེང་སྟེགས་སྟེང་དུ།འདན་མ་འཇམ་དབྱངས་ཚུལ་ཁྲིམས་ལགས་ཀྱིས།སྐྱེ་དགུ་མདོའི་གེ་སར་སྒྲུང་གི་བཤད་རྒྱུན་དང་སྐྱེ་དགུ་མདོའི་གེ་སར་རིག་གནས་ཀྱི་ཁོར་ཡུགརང་ཉིད་ཆུང་ནས་ད་བར་དུ་གླིང་སྒྲུང་ལ་མོས་པ་ཆེ་ཞིང་དེའི་སྐོར་ལ་བརྩོན་པ་བྱས་པའི་སྐོར་ནས་ཁ་བརྡ་གནང་ཞིང་།དེ་རིང་གླེང་སྟེགས་འདི་ལྟ་བུ་ཞིག་ཚོགས་པ་དེས།ས་གནས་ཀྱི་གེ་སར་རིག་གནས་ཡར་རྒྱས་གོང་འཕེལ་འགྲོ་བ་ལ་དོན་སྙིང་གལ་ཆེན་ལྡན་ཡོད་ཅེས་གསུངས་པ་དང་།དཔལ་བཀྲ་ལགས་ཀྱིས།ཐོག་མར་སེང་ཆེན་ནོར་བུ་དགྲ་འདུལ་གྱི་མཛད་པ་འཕྲིན་ལས་ལ་རྗེས་སུ་ཡི་རང་གནང་ནས།གེ་སར་སྒྲུང་གི་རིན་ཐང་དང་།ཡུལ་ཤུལ་སྐྱེ་དགུ་མདོའི་ཉེ་འགྲམ་གྱི་གེ་སར་རྗེས་ཤུལ།སྐྱེ་དགུ་ས་གནས་ཀྱི་སྒྲུང་ཡིག་རྙིང་བ་དག་བོར་བརླག་ཏུ་སོང་བའི་ལོ་རྒྱུས།གེ་སར་སྒྲུང་དང་ས་གནས་འཚོ་བའི་བར་གྱི་འབྲེལ་བ།གེ་སར་སྐུ་བཞེངས་པའི་དམིགས་ཡུལ་སོགས་གསུངས་ཤིང་།མ་འོངས་པར་གེ་སར་རྗེས་ཤུལ་གྱི་འཚོལ་ཞིབ་དང་གེ་སར་སྒྲུང་དེ་མང་ཚོགས་ཀྱི་ཁྲོད་དུ་དར་ཁྱབ་གཏོང་བའི་སྐོར་ནས་དགོངས་འཆར་གནང་།བློ་བཟང་བློ་གྲོས་ལགས་ཀྱིས།ཐོག་མར་དེ་རིང་གི་ཚོགས་འདུ་དང་གླེང་སྟེགས་ཀྱི་ཐོག་མཐའ་བར་གསུམ་དུ་མི་རིགས་རང་གི་སྐད་དང་ཡི་གེ་བཀོལ་སྤྱོད་ལེགས་པར་བྱེད་པར་གདེང་འཇོག་ཚད་མཐོ་གནང་བ་དང་།རང་གི་ཁྱིམ་རྒྱུད་དང་གེ་སར་སྒྲུང་གི་བར་གྱི་གཏམ་རྒྱུད་གསུངས་ཤིང་།རང་གི་མི་ཚེའི་འཚོ་བའི་ཁྲོད་ནས་གེ་སར་སྒྲུང་དང་འབྲེལ་བའི་མིག་ཆུ་ཐེངས་བཞི་ཤོར་བའི་རྒྱུད་རིམ་དང་།གེ་སར་སྒྲུང་གི་སྐད་ཆའི་རིན་ཐང་དང་དེ་དང་འབྲེལ་བའི་མི་ཚེའི་ཁ་ཆེམས་བརྗོད་པར་མ་ཟད།གེ་སར་སྒྲུང་པ་རྣམས་ཀྱི་འཇོན་ནུས་དང་།ས་གནས་མགོ་ཁྲིད་དག་གིས་གེ་སར་རིག་གནས་འཛིན་སྐྱོང་སྤེལ་བར་ལས་ཀ་གང་མང་བསྒྲུབས་པར་གདེང་འཇོག་ཚད་མཐོ་གནང་།སྦྱིན་པ་རིན་ཆེན་ལགས་ཀྱིས།གེ་སར་སྒྲུང་པར་སློབ་གསོའི་ཆ་རྐྱེན་སྐྲུན་དགོས་པ་དང་།འཚོ་བའི་ཁ་གསབ་རོགས་སྐྱོར་བྱེད་དགོས་པ་སོགས་གནད་དུ་ཁེལ་བའི་རེ་བ་ཆེན་པོ་བཞི་བཏོན།འབུམ་རམས་པ་བསོད་ནམས་སྟོབས་རྒྱལ་ལགས་ཀྱིས་རང་ཁུལ་གྱི་གེ་སར་ཞིབ་འཇུག་དེ་དུས་རབས་དང་མཐུན་པའི་རིག་གཞུང་ཞིབ་འཇུག་གི་ཚད་གཞི་ལ་ཇི་ལྟར་འགྲོ་དགོས་པའི་སྐོར་ནས་དགོངས་འཆར་གཏོན།དགེ་ལེགས་རྒྱལ་མཚན་ལགས་ཀྱིས་བོད་ཀྱི་སྨན་རྩིས་དང་འབྲེལ་ནས་གེ་སར་རིག་གནས་ངོ་སྤྲོད་གནང་བ་དང་།གེ་སར་རིག་གནས་ཁྱབ་སྤེལ་དེ་བརྡ་འཕྲིན་གི་ལམ་དུ་ཇི་ལྟར་ཞུགས་པའི་སྐོར་གྲོས་གཞི་གལ་ཆེན་སྟོན།རྡོ་བརྐོ་ངག་དབང་དགེ་ལེགས་ཀྱིས་འབྲེལ་ཡོད་ལས་ཁུངས་དང་དབུ་ཁྲིད་ལ་བཀའ་དྲིན་ཞུས་པ་དང་།གེ་སར་སྒྲུང་དུ་ལས་རིགས་སོ་སོའི་གཞུང་ལུགས་འདུས་ཡོད་པའི་དཔེ་མཚོན་བཀོད་དེ།རྗེས་ཕྱོགས་གེ་སར་སྒྲུང་དང་གེ་སར་རིག་གནས་དེ་ཇི་ལྟར་འཛིན་སྐྱོང་དང་འཕེལ་རྒྱས་གཏོང་ཕྱོགས་སྐོར་ནས་དགོངས་འཆར་གནང་ཞིང་།ཕུན་ཚོགས་ཟླ་བ་ལགས་ཀྱིསལོའི་རང་ཁུལ་གྱི་གེ་སར་བྱ་བས་བླངས་པའི་གྲུབ་འབྲས་ལ་གདེང་འཇོག་ཚད་མཐོ་གནང་ཞིང་།མ་འོངས་པའི་གེ་སར་ལས་དོན་སྐོར་ལ་མཛུབ་སྟོན་གལ་ཆེན་གནང་།